প্রথমবার রাজ্য পরিবহণ নিগমের বড় বিনিয়োগ!

কলকাতা: রাজ্য পরিবহণ নিগম প্রথমবারের মতো অত্যাধুনিক ৯৬০০ মডেলের ছয়টি ভলভো বাস (Volvo Bus)চালু করতে চলেছে। এই বিলাসবহুল বাসগুলি কেনার জন্য প্রায় সাড়ে নয় কোটি টাকা ব্যয় করা হয়েছে। বহুদিন ধরে বেসরকারি সংস্থাগুলি এই ধরনের ভলভো বাস চালিয়ে একচেটিয়া ব্যবসা করছিল, এবার সেই প্রতিযোগিতায় নামল রাজ্য পরিবহণ দফতর। সরকারি বাস পরিষেবায় যুক্ত হওয়া এই নতুন মডেলের বাসগুলি দূরপাল্লার বিভিন্ন রুটে যাত্রীদের উন্নত পরিষেবা দেবে।

এতদিন পর্যন্ত জনপ্রিয় রুটগুলিতে সরকারি বাস চললেও বিলাসবহুল ভলভো বাসের অভাব ছিল। নতুন ৯৬০০ B8R ১২.২ Euro VI সিটার কোচ বাস সংযোজনের ফলে গণপরিবহণ আরও স্বাচ্ছন্দ্যময় হবে। রাজ্যের পরিবহণ বিভাগ সূত্রে জানা গেছে, বিভিন্ন কর্পোরেট সংস্থা এবং ক্রীড়া কর্তৃপক্ষ প্রায়ই ভলভো বাস ভাড়া নেওয়ার জন্য আবেদন করত। কিন্তু পর্যাপ্ত পরিকাঠামো না থাকায় সরকারি পরিবহণ নিগম সেই ব্যবসার সুযোগ হারাত। এবার নতুন বাস সংযোজিত হওয়ায় সরকারি পরিবহণ পরিষেবার রাজস্ব বৃদ্ধির সম্ভাবনা তৈরি হয়েছে।

আরও পড়ুন: সৌরভ রাজপুত কাণ্ডে প্রধানমন্ত্রী মোদি ও যোগী আদিত্যনাথের কাছে ছেলের হত্যার বিচার চাইলেন মা

পরিবহণ দফতরের এক আধিকারিক জানান, “প্রায়ই খেলার মরশুমে, বিশেষত আইপিএল বা ডুরান্ড কাপের সময় ক্রীড়া সংস্থাগুলি বাস ভাড়ার অনুরোধ জানায়। এতদিন আমরা না বলতে বাধ্য হতাম, এবার সেই সমস্যা মিটবে। পাশাপাশি সরকারি ও বেসরকারি পরিবহণের মধ্যে প্রতিযোগিতাও তৈরি হবে, যাতে যাত্রীদের আরও ভালো পরিষেবা দেওয়া যায়।” বাসগুলোর আরামদায়ক আসন এবং উন্নত ভেন্টিলেশন ব্যবস্থা যাত্রীদের ভ্রমণ অভিজ্ঞতা বাড়িয়ে তুলবে।

পরিবহণ দফতর জানিয়েছে, এক একটি বাসের আসন সংখ্যা ৪৩, যার মধ্যে চালক ও কন্ডাক্টরের জন্য আলাদা বসার জায়গা রয়েছে। বাসগুলো সম্পূর্ণ শীতাতপ নিয়ন্ত্রিত এবং শীতের জন্য বিশেষ হিটিং ব্যবস্থাও রাখা হয়েছে। প্রতিটি বাসের এক বছরের ওয়ারেন্টি ছাড়াও দু’বছর পর্যন্ত বা ছয় লক্ষ কিলোমিটার ড্রাইভ লাইন ওয়ারেন্টি রয়েছে। সবদিক বিবেচনা করেই সরকার এই বড় বিনিয়োগ করেছে বলে জানান পরিবহণ কর্তৃপক্ষ।

রাজ্য পরিবহণ নিগমের জন্য এটি এক গুরুত্বপূর্ণ পদক্ষেপ, কারণ প্রথমবার এত বড় বিনিয়োগে বিলাসবহুল বাস কেনা হলো। সূত্রের খবর, মুখ্যমন্ত্রী মমতা বন্দ্যোপাধ্যায় নিজেই এই বাস পরিষেবার উদ্বোধন করতে পারেন। শীঘ্রই ছয়টি নতুন ভলভো বাস পশ্চিমবঙ্গের বিভিন্ন রুটে চালু হবে, যা সরকারি পরিবহণ ব্যবস্থার জন্য এক নতুন দিগন্ত খুলে দেবে।